KIRJALLINEN KYSYMYS E-1377/01 esittäjä(t): Daniel Varela Suanzes-Carpegna (PPE-DE) komissiolle. Alueelliset kalastusjärjestöt.



Virallinen lehti nro 364 E , 20/12/2001 s. 0094 - 0095



KIRJALLINEN KYSYMYS E-1377/01 esittäjä(t): Daniel Varela Suanzes-Carpegna (PPE-DE) komissiolle (7. toukokuuta 2001) Aihe: Alueelliset kalastusjärjestöt Voiko komissio antaa järkevän selityksen sille, että tiettyihin alueellisiin kalastusjärjestöihin osallistumisesta aiheutuvien velvoitteiden noudattamiseksi tarvittavat yhteisön säännökset viipyvät jatkuvasti? Esimerkkejä tällaisesta ovat erityisesti APICD, jonka noudattamatta jättäminen johti kauppasaartoon, CCAMLR, jonka vuoden 1999 määräykset eivät vieläkään ole tulleet voimaan ja CICCA, jossa komissio yhtenä tärkeimmistä sopimuspuolista ei ehkä ole noudattanut jakoperusteet määrittäneen työryhmän antamaa määräaikaa työasiakirjan esittämiselle ennen 21. huhtikuuta, kuten CICAA:n 12:nnessa erityisistunnossa sovittiin. Franz Fischlerin komission puolesta antama vastaus (18. heinäkuuta 2001) Tietoisena merikalastusasioiden monenvälisen hoitamisen yhä kasvavasta merkityksestä yhteisölle komissio yhtyy parlamentin jäsenen huoleen siitä, että niiden alueellisten kalastusjärjestöjen, joissa komissio on sopimusosapuolena, antamat pakolliset suositukset sisällytetään mahdollisimman nopeasti osaksi yhteisön lainsäädäntöä. Komissio onkin tehnyt vuodesta 1999 lähtien huomattavan määrän toimitustyötä ja kyseisen päämäärän edellyttämiä ehdotuksia neuvoston asetuksiksi. Koillis-Atlantin kalastuskomission (NEAFC) hyväksymä valvontajärjestelmä saatettiin osaksi yhteisön lainsäädäntöä neuvoston 16 päivänä joulukuuta antamalla asetuksella (EY) N:o 2791/1999 Koillis-Atlantilla harjoitettavaan kalastukseen liittyvää tulevaa monenkeskistä yhteistyötä koskevan yleissopimuksen soveltamisalaan kuuluvalla alueella sovellettavista eräistä valvontatoimenpiteistä(1), ja sitä ovat seuranneet lukuisat neuvostolle ja parlamentille käsiteltäväksi annetut ehdotukset. Kansainvälisen Atlantin tonnikalojen suojelukomission (ICCAT) päätöksiä vastaa kaksi ehdotusta. Toinen kalastusasiain neuvoston 25. huhtikuuta 2001 antama ehdotus koskee laajasti vaeltaviin kalakantoihin sovellettavia teknisiä toimenpiteitä(2). Toinen parhaillaan neuvoston kalastusta koskevaa ulkopolitiikkaa käsittelevän ryhmän arvioitavana oleva ehdotus koskee samojen laajasti vaeltavien kalakantojen pyyntiin sovellettavia valvontatoimenpiteitä(3). Nämä kaksi asetusta koskevat ICCAT:n lisäksi Intian valtameren tonnikalatoimikuntaa (IOTC) ja Amerikan trooppisten tonnikalojen suojelukomissiota (IATTC). Komissio on myös tietoinen eräiden jäsenvaltioiden kansainvälisen delfiinien suojeluohjelmaa koskevan sopimuksen (APICD) mukaisen tonnikalan seurantajärjestelmän yhteisön lainsäädännön osaksi saattamisesta ilmaisemasta huolesta. Komission ehdotus neuvoston asetukseksi tulee lähiaikoina neuvoston ja parlamentin käsittelyyn. Etelämantereen meren elollisten luonnonvarojen säilyttämiskomiteaa (CCAMLR) koskee puolestaan yksi neuvoston hyväksymä ehdotus, joka käsittelee dissosticchus spp:n (jääahvenen) pyynnin dokumentointimallia. Lisäksi komissiossa valmistellaan parhaillaan kahta ehdotusta, joista toinen koskee CCAMLR:n sopimuksen kattamalla alueella sovellettavia teknisiä toimenpiteitä ja toinen valvontatoimenpiteitä. Myös kyseisen järjestön kaudelle 2000-2001 määrittämät enimmäispyyntimäärät ja ensisijaiset tekniset toimenpiteet on jo saatettu osaksi yhteisön lainsäädäntöä neuvoston vuosittaisen asetuksen (EY) N:o 2848/2000, annettu 15 päivänä joulukuuta 2000, yhteisön vesialueilla ja yhteisön aluksiin sellaisilla muilla vesialueilla, joilla sovelletaan saalisrajoituksia, sovellettavien eräiden kalakantojen ja kalakantaryhmien kalastusmahdollisuuksien ja niihin liittyvien edellytysten vahvistamisesta vuodeksi 2001(4) puitteissa. Parlamentin jäsen teki myös kysymyksen, joka koski yhteisön asemaa ICCAT:n jakoperusteita käsitelleen työryhmän 21.-23. toukokuuta 2001 pidetyssä kokouksessa. Neuvosto vahvisti 25. huhtikuuta asiaa koskevan yhteisen kannan(5). Sen mukaisesti yhteisö osallistuu rakentavassa hengessä ICCAT:n työryhmässä käytävään keskusteluun. (1) EYVL L 337, 30.12.1999. (2) EYVL C 337 E, 28.11.2000. (3) EYVL C 62 E, 27.2.2001. (4) EYVL L 334, 30.12.2000. (5) SN 2545/01 (Kalastus).